U-I-65/91
Natisni
Opravilna št.:
U-I-65/91
Datum odločitve:
3. 10. 1991
ECLI:
ECLI:SI:USRS:1991:U.I.65.91
Akt:
Spremembe in dopolnitve prostorskih sestavin družbenega plana občine Črnomelj za obdobje od leta 1986 - 1990 (Skupščinski Dolenjski list, št. 7/91)

Odlok Občinske skupščine Črnomelj o lokacijskem načrtu za sanacijo in razširitev deponije komunalnih odpadkov Vranoviči (Skupščinski Dolenjski list, št. 7/91)
Izrek:
Pobuda za oceno ustavnosti in zakonitosti izpodbijane spremembe in dopolnitve prostorskih sestavin ter odloka se ne sprejme.
Evidenčni stavek:
Odločitev v srednjeročnem družbenem planu občine o sanaciji in usposobitvi oziroma razširitvi odlagališča komunalnih odpadkov, sprejeta na podlagi usmeritve v dolgoročnem družbenem planu občine, ni v neskladju z zakonom.
Odlok občinske skupščine o lokacijskem načrtu za sanacijo in razširitev odlagališča komunalnih odpadkov, sprejet na podlagi usmeritev in odločitev v družbenih planih občine, ki vsebuje predpisana soglasja za varstvo pitne vode, ni v neskladju z zakonom.
Geslo:
Urejanje varstva pitne vode v lokacijskem načrtu.

Usklajenost občinskega dolgoročnega plana z obveznimi izhodišči dolgoročnega plana republike.
Pravna podlaga:
Zakon o urejanju naselij in drugih posegov v prostor (ZUN), 22., 29., 39. čl.

Zakon o urejanju prostora (ZUreP), 31., 49. čl.

Zakon o postopku pred Ustavnim sodiščem SR Slovenije (ZUSS), 15. čl.
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
občinski predpis
Vlagatelj:
Jože Marajn in Stanislav Švajger, Vranoviči
Datum vloge:
21. 6. 1991
Vrsta odločitve:
sklep
Vrsta rešitve:
nesprejem pobude
Dokument:
US14831
U-I-65/91 - 7
3/10-1991
S K L E P
Ustavno sodišče Republike Slovenije je na seji dne 3/10-1991 obravnavalo pobudo Jožeta Marajna in Stanislava Švajgerja iz Vranovičev in
s k l e n i l o :
Ustavno sodišče ne sprejme pobude in ne bo začelo postopka za oceno ustavnosti in zakonitosti spremembe in dopolnitve prostorskih sestavin družbenega plana občine Črnomelj za obdobje od leta 1986 - 1990 (Skupščinski Dolenjski list, št. 7/91) in odloka Skupščine občine Črnomelj o lokacijskem načrtu za sanacijo in razširitev deponije komunalnih odpadkov Vranoviči (Skupščinski Dolenjski list, št. 7/91).
O b r a z l o ž i t e v
Občana sta vložila pobudo za oceno ustavnosti in zakonitosti v izreku tega sklepa navedenih splošnih aktov, ki vsebujeta odločitev o sanaciji in razširitvi sedanjega odlagališča komunalnih odpadkov v Vranovičih. Vlagatelja pobude nasprotujeta razširitvi sedanjega odlagališča na predvideno lokacijo z utemeljitvijo, da geološka sestava tal ni primerna za odlaganje odpadkov, ki ogrožajo pitno vodo. Obravnavani lokacijski načrt naj bi bil tudi sprejet brez vodnogospodarskega soglasja, ki bi temeljilo na geoloških in hidroloških raziskavah tal.
Pobuda ni utemeljena.
Sanacijo in usposobitev odlagališča komunalnih odpadkov Vranoviči v skladu z 31. člena zakona o urejanju prostora (Uradni list SRS, št. 18/84 in 15/89) predvideva kot usmeritev dolgoročni plan občine Črnomelj za obdobje 1986 - 2000 (Skupščinski Dolenjski list, št. 13/90) v poglavjih "Komunalno gospodarstvo - Ravnanje z odpadki" in "Varstvo in izboljšanje okolja" in sicer kot začasno rešitev do konca leta 1995.
Glede dolgoročnega plana občine Črnomelj je Izvršni svet Skupščine Republike Slovenije dne 13/11-1990 na podlagi 49. člena zakona o urejanju prostora podal mnenje, da je v celoti usklajen z obveznimi izhodišči dolgoročnega plana Republike Slovenije.
V skladu s 43. členom zakona o urejanju prostora je Skupščina občine Črnomelj na podlagi 2. člena zakona o planiranju in urejanju prostora v prehodnem obdobju (Uradni list RS, št. 48/90) sprejela izpodbijano spremembo in dopolnitev prostorskih sestavin družbenega plana občine Črnomelj za obdobje 1986 - 1990, ki vsebuje podrobnejše opredelitve glede sanacije in usposobitve sedanjega odlagališča komunalnih odpadkov na parc. št. 1533/1 in 1533/2 k. o. Vranoviči. Predvideno je začasno odlaganje komunalnih odpadkov do ureditve odlagališča na drugi lokaciji. Izrecno je navedeno, da se posebni odpadki na območju občine Črnomelj ne bodo odlagali.
Na podlagi usmeritve in odločitve o sanaciji in usposobitvi oziroma razširitvi odlagališča v družbenih planih občine je Skupščina občine Črnomelj v skladu z določbami 22. in 29. člena zakona o urejanju naselij in drugih posegov v prostor (Uradni list SRS, št. 17/74, 37/85 in 26/90) sprejela izpodbijani odlok o lokacijskem načrtu za sanacijo in razširitev deponije komunalnih odpadkov Vranoviči.
Ustavno sodišče je ugotovilo, da obravnavani lokacijski načrt, ki je sestavni del izpodbijanega občinskega odloka, vsebuje prostorske pogoje in soglasja organov in organizacij v smislu 29. in 39. člena zakona o urejanju naselij in drugih posegov v prostor tudi za varstvo pitne vode.
Glede na navedeno je ustavno sodišče na podlagi 15. člena zakona o postopku pred Ustavnim sodiščem SRS (Uradni list SRS, št. 39/74 in 28/76) sklenilo, kot je razvidno iz izreka tega sklepa.
P r e d s e d n i k
dr. Peter Jambrek